  Виталий Пронин Сарапулысь "Элеконд" огазеяськон.Туннэ пӧртэм ведомствоос, предприятиос дасясько кунгож сьӧрысь вузэз асьме дорын поттэменыз воштыны.  Сарапулысь «Элеконд» огазеяськон, кылем арен ӵошатыса, 32 процентлы уногес вуз поттыны кутскиз. Алюминийлэсь лэсьтэм туала конденсаторъёсызлы синмаськисьёс туж йылӥзы. Кунгож сьӧрын бичамъёсыныз ӵошатыса, умойгес ужало, дунтэмгес усё. Машина поттонъя Удмуртия Приволжск федерал округын 5-тӥ интыын. Али вераськонъёс мыно, та удысэз азинтыны федерал бюджетысь 150-200 миллион манет висъяськоз шуыса. 2-тӥ интыын – дӥськут вуриськонъя 1-тӥын - нюлэс дасянъя но солэсь вуз поттонъя. Кылем арын, 2013-тӥ арен ӵошатыса, 11 процентлы вуз тросгес поттэмын, уксё вылэ выжтоно ке, со 393 миллиард манет тыр. Промышленностья но вуз каронъя министр Олег Радионов верамъя, 70 процентэз предприятиосмы производствозэс йылтӥзы. Будэмын шоро-куспо уждун но, 23 сюрс 681 манет луэмын. Эшшо умойгес азинскыны мед быгатозы шуыса, Удмуртиысь Правительство но Москваысь «Российский фонд технологического развития» огазеяськон огкыл гожтӥзы.- Куд-ог предприятиос лулӟыло, уждунзэс йылтыны туэ быгатозы меда шуыса. Ми но ум будэтэ шуиськомы вал. Но 9 процентлы ӝутӥмы ик, - шуэ «Аксион-холдинг» огазеяськонлэн кивалтӥсез Геннадий Кудрявцев. - Эшшо ке егит специалистъёсты кутыны дасяськиськомы на. Инженеръёслы но технологъёслы туж ёрмиськомы. Дышетонъя центръёс усьтӥськомы, практиказы заводын ик мед ортчоз шуыса сюлмаськиськомы. Сотэк предприятиос уз юнмалэ. Кунгож сьӧрысь заводъёс туж зол кие шукко уго. Белоруссиын потӥсь микрочипъёсты но мукет детальёсты шумпотыса басьтӥськомы вал, но дунъёсты шуак 50 процентлы йылтӥзы. Нош соостэк туннэ ужаммы уг луы. Мар ке но малпано. Уноез предприятиос быгатӥзы, кӧня ке арлы азьпала чакласа, огкыл гожтыны. Кылсярысь, 75 процентэз предприятиос оборона вылэ ужало, контракт гожтэмын ни. Сое уд вошты ни, рынокын котькыӵе югдур луиз ке но. 25 процентсэ гинэ вуззэс предприятиос калыклы потто, отын гинэ коньдон дурыны, таин валче выль технологиос пыӵатыны луонлык кылдэ.Со дыре ик вань мукет сюлмаськон: ужысь кулэстон учыръёс медаз йылэ. Мозмытэм адями уже интыянъя центре вазиське, учётэ султэ, пособие басьтэ. Ваньмыз со республикалэн бюджетысьтыз. Туннэ федерал программа но ужа. Мозмытэм муртъёсты федерал коньдон чотын дышетыны луэ. Талы чакламын 500 миллион манет. Озьы ик планзэс келяны кулэ уже кутыны дась луись предприятиос. Ӵапак соослэн куронъёссыя ик адямиосты дышетыны луоно.Елена Сараматова Теги: Промышленность экономика  